b'\n_START_ARTICLE_\nFrank Borzage\n_START_SECTION_\n\xc5\xbdivotopis\n_START_PARAGRAPH_\nBorzageov otac, Luigi Borzaga, ro\xc4\x91en je 1859. u Ronconeu, u Austro-Ugarskoj (danas Italija). Kao klesar, povremeno je radio u \xc5\xa0vicarskoj, gdje je upoznao svoju budu\xc4\x87u suprugu, Mariu Ruegg (1860.-1947.) u Z\xc3\xbcrichu, gdje je ona radila u tvornici svile. Luigi Borzaga imigrirao je u Hazelton, Pennsylvania po\xc4\x8detkom osamdesetih godina 19. stolje\xc4\x87a; radio je u ugljenokopu, a ubrzo je doveo i svoju \xc5\xa1vicarsku zaru\xc4\x8dnicu._NEWLINE_Par se vjen\xc4\x8dao u Hazeltonu 1883. i dobio prvo dijete, Henryja, u Wyomingu 1885. Preselili su se u mormonsko upori\xc5\xa1te u Salt Lake Cityju, Utah, gdje se rodio i Frank, a ostali su ondje sve do 1919. Par je ukupno dobio 14 djece, od kojih je osmero pre\xc5\xbeivjelo djetinjstvo. Luigi Borzaga umro je u Los Angelesu u prometnoj nesre\xc4\x87i 1934.; njegova \xc5\xbeena umrla je od raka 1947._NEWLINE_Borzage je 1912. po\xc4\x8deo raditi u Hollywoodu kao glumac te nastavio tako sve do 1917. Redateljski debi mu je bio film iz 1915., The Pitch o\'Chance._NEWLINE_Dana 7. lipnja 1916. o\xc5\xbeenio se s glumicom Lorenom "Renom" B. Rogers, koja je nastupala u vodviljima i filmovima. Iako ju je volio i prema njoj se odnosio s po\xc5\xa1tovanjem, jednostavno nisu mogli zajedno: ona je voljela zabave, luksuz i putovanja, dok je on bio manje dru\xc5\xa1tven, osim u svojim sportskim aktivnostima. Osim toga, Rena je potajno pobacila 1921. (Borzage je volio djecu), a on je imao nekoliko ljubavnica. Unato\xc4\x8d obostranoj naklonosti, Rena je postala nezadovoljna svojim mu\xc5\xbeem, koji je, prema \xc4\x8dlanovima obitelji, imao tajne afere s Lupe Velez, Mary Pickford, Marion Davies, Joan Crawford i Hedy Lamarr. Godine 1940. bra\xc4\x8dna je kriza dosegnula vrhunac. Na proslavi Reninog ro\xc4\x91endana i njihove godi\xc5\xa1njice 7. lipnja, Borzage je, koji je tada imao problema s pi\xc4\x87em, odjednom napustio imanje i iselio se. Razveli su se 22. sije\xc4\x8dnja 1941., a Rena je dobila 250 tisu\xc4\x87a dolara. Unato\xc4\x8d tome, par je ostao u kontaktu._NEWLINE_Borzage je bio uspje\xc5\xa1an redatelj tijekom dvadesetih, ali je vrhunac dosegnuo krajem ere nijemog filma i po\xc4\x8detkom one zvu\xc4\x8dnog filma. Promatraju\xc4\x87i rad njema\xc4\x8dkog redatelja F. W. Murnaua, koji je u to vrijeme radio za Fox, razvio je vlastiti stil bogate vizualne romanti\xc4\x8dnosti u uspje\xc5\xa1noj seriji filmova s Janet Gaynor i Charlesom Farrellom, uklju\xc4\x8duju\xc4\x87i Sedmo nebo (1927.), za kojeg je dobio svog prvog Oscara za re\xc5\xbeiju, ujedno i prvog Oscara za najboljeg redatelja uop\xc4\x87e, Uli\xc4\x8dnog an\xc4\x91ela (1928.) i Sretnu zvijezdu (1929.). Drugog Oscara je osvojio za Bad Girl iz 1931._NEWLINE_Borzageov za\xc5\xa1titni znak bila je intenzivna identifikacija s osje\xc4\x87ajima mladih ljubavnika koji se suo\xc4\x8davaju s neda\xc4\x87ama. Ljubav u njegovim filmovima pobje\xc4\x91uje nad izazovima Prvog svjetskog rata (Sedmo nebo i Zbogom oru\xc5\xbeje (1932.), slabostima (Sretna zvijezda), Velikom depresijom (Man\'s Castle (1933.), katastrofom (Povijest je napisana no\xc4\x87u (1937.) i usponom nacizma. Njegovi kasniji radovi iz \xc4\x8detrdesetih bili su religiozniji (Strange Cargo (1940.) i The Big Fisherman (1959.). Njegova reputacija opala je s vremenom kako su njegovi raniji filmovi postali nedostupni._NEWLINE_Borzage je umro od raka 19. lipnja 1962. godine. Pokopan je u kalifornijskom Glendaleu, na Forest Lawn Memorial Park Cemeteryju, groblju hollywoodskih velikana.'